text: Far kendt skyldig i drab på Simon
  13 februar 2014 kl. 08.57
  Et nævningeting i Esbjerg finder 47-årig far skyldig i drab på sin søn lillejuleaften 2012. Straffen fastsættes senere i dag.
  Et nævningeting i Esbjerg mener, at den 47-årige civiløkonom dræbte sønnen tidligt om morgenen lillejuleaften 2012.
  Den 47-årige har nægtet sig skyldig. Han kunne simpelt hen ikke huske, hvad der skete.
  Der er et sort hul i hans hukommelse, fra han sent om natten havde givet sin søn Simon et kram i entréen til sin lejlighed, til politiet vækkede ham næste formiddag.
  Det var en beboer, der i opgangen på Storegade i Bramming fandt Simon Skovmand ligge livløs ved ottetiden om morgenen.
  En obduktion viste, at han var blevet stukket med en urtekniv.
  En kriminalassistent har fortalt i retten, at der var blod på farens hænder, og at der var flere tegn på, at der havde været tumult i lejligheden.
  Faren optrådte ved begyndelsen af sagen udadtil upåvirket både under sin egen afhøring, og da han hørte vidner afgive forklaring.
  Straffen fastsættes senere torsdag.
  